Započinje najopsežnija antipiratska akcija u Hrvatskoj

Globalni zastupnik softverske industrije BSA | The Software Alliance danas u Hrvatskoj pokreće veliku akciju tijekom koje će biti kontaktirano nekoliko tisuća hrvatskih poslovnih subjekata. Akcija je, kako kažu, usmjerena promicanju ovlaštene uporabe računalnih programa u poslovanju.

Pokrenutom akcijom BSA želi poslovne subjekte upozoriti na korištenje nelicenciranih programa i sve raširenije pogrešno uvjerenje u domaćoj javnosti da se u vremenu gospodarske krize korištenje nelicenciranog softvera tolerira više no inače.

Unatoč činjenici da stopa softverskog piratstva u Hrvatskoj posljednjih nekoliko godina najvećim dijelom stagnira ili čak pada, komercijalna vrijednost nelicenciranog softvera je s 322 milijuna kuna iz 2006. godine porasla na 380 milijuna u 2011, a samo u 2011. godini državni gospodarski inspektori utvrdili su povredu kod 562 subjekta, podnijeli 459 optužnih prijedloga, te izdali 103 prekršajna naloga temeljem kojih su naplaćene kazne u iznosu od gotovo 700.000 kuna.

U sklopu akcije, BSA od tvrtki traži i da mu proslijede ovjerenu izjavu kojom potvrđuju da u svom poslovanju koriste isključivo licencirane računalne programe, te time poštuju prava intelektualnog vlasništva proizvođača računalnih programa.

Više informacija u vezi akcije, te licenciranja i upravljanja softverskom imovinom potražite na ovoj adresi: www.bsa.org/hrvatska.